  Виталий Пронин Та нуналлы Вячеслав Ар-Серги выль «Кама-кылбур» книгазэ поттӥз. 7-тӥ оштолэзе 15.00 часэ Удмурт кун университетлэн библиотекаяз ортчоз Удмуртиысь калык писателен Вячеслав Ар-Сергиен пумиськон. 0+ «Улон-вылон, литература но кӧня ке ачим сярысь…». Тазьы нимаськоз писательлэн 55 арес тырмонэзлы сӥзем ужрад.Та нуналлы Вячеслав Ар-Серги выль «Кама-кылбур» книгазэ поттӥз. Бичетэ пыремын пӧртэм аръёсы гожтэм кылбуръёсыз.Ужрадын кылбур бичетэн тодматскон но луоз. Тунсыко соиз - нимыз книгалэн удмурт кылын, нош пуштросэз - ӟуч кылын. Автор сое тазьы валэктэ: «Ӟуч кылэ но пичиен ке но удмурт кылъёс мед пырозы. Тани ук кыӵе чебер кыл - кылбур, соин ик сое ӟуч калык но мед валалоз».Дано писателез 55 арес тырмонэныз ӟечкыланы вуозы Брангуртысь песянайёс но кылбурась-кырӟасьёс Сергей Жилин но Николай Мерзляков.В. Ар-Серги - туала удмурт гожъясьёс пӧлысь одӥгез валтӥсез. Нырысетӥ ужъёсыз печате потӥзы 1970-тӥ аръёслэн пумазы. Нош нимаз книгаез 1986-тӥ арын поттэмын вал «Ӝыт куараос» нимын.1989-тӥ арын В. Ар-Серги кутэмын СССР-ысь Писательёслэн огазеяськоназы. Та дырозь 40-лэсь уно книгаос поттӥз ини.Вячеслав Ар-Серги - Удмурт Элькунысь лулчеберет удысысь сћё-дано ужась. Россиысь Антон Дельвиг нимо литературной премилэн (Москва, 2014) лауреатэз, калыккуспо «Югра» литературной премилэн лауреатэз (Ханты-Мансийск, 2015), Удмурт Элькунысь Правительстволэн литературной премиезлэн лауреатэз (Ижкар, 2016) но мукет.Тодмо ӟуч критик Лев Аннинский вера: «Вячеслав Ар-Серги - Удмуртиысь калык писатель. Та дано нимыз бумага вылын гинэ ӧвӧл, ужам ужъёсызъя, поттэм книгаосызъя, удмурт фольклорез мур валамезъя сётэмын. Со калык писатель луэ аслаз удмуртлыкеныз, асваламеныз, В. Ар-Сергилэн со валанэз туж мур но адскымон, малпаськытӥсь луэ».Наталья Самсонова   